དམིགས་བསལ་སྐུ་མགྲོན་གྲོས་ཚོགས་གོང་མའི་འཐུས་མི་གྷོ་པལ་ནཱ་རཱ་ཡན་སིན་ལགས་ཀྱིས།རྒྱ་ནག་གཞུང་གིས་བཙན་གནོན་འོག་བོད་མི་རྣམས་རྒྱ་གར་ནང་བཙན་བྱོལ་དུ་བསླེབས་ཏེ།བོད་ནང་གི་གཞུང་དེ་རྒྱ་གར་ནང་བསྐྱར་འཛུགས་ཀྱིས་༧གོང་ས་མཆོག་གིས་དབུ་འཁྲིད་ནས།སྐུ་ངལ་བསྐྱོན་པ་ལ་བརྟེན་ནས་བོད་པའི་ངོ་བོ་མ་བརླག་པར་གནས་ཐུབ་ཀྱི་ཡོད་པ་དང་།ནུབ་ཕྱོགས་རྒྱལ་ཁབ་མང་པོ་ཞིག་གིས་རིམ་གྱིས་བོད་དོན་ལ་རྒྱབ་སྐྱོར་གནང་བཞིན་ཡོད་པར་བརྟེན།རྒྱ་ནག་གཞུང་གིས་བོད་ནང་གདུག་སྦྱོང་མནར་གཅོད་གཏོང་བཞིན་པ་དེར་གནོན་ཤུགས་ཐེབས་ཀྱི་ཡོད་སྐོར་དང་།བོད་རིགས་སྤུན་ཟླ་ཚོས་བོད་ཀྱི་རིག་གཞུང་བདག་ཉར་བྱེད་པར་དཀའ་ལས་རྒྱག་བཞིན་པ་དེར་རྒྱ་གར་མི་མང་གིས་ཀྱང་རྒྱབ་སྐྱོར་མུ་མཐུད་བྱེད་ཀྱི་ཡོད།༧གོང་ས་མཆོག་ནས་བོད་དོན་ཆེད་སྐུ་ངལ་མཛད་པ་དེར་ཆེ་བསྟོད་ཞུ་འོས་པ་ཞིག་ཡིན་ལ།བཙན་བྱོལ་བོད་མི་རྣམས་ཀྱིས་དཀའ་སྡུག་ལ་གདོང་ལེན་གྱིས་སོ་སོའི་རིག་གཞུང་བདག་ཉར་དང་།རྡོག་རྩ་ཆིག་སྒྲིལ་བྱེད་བཞིན་པ་དེ་མུ་མཐུད་གནས་ཐུབ་པར་སྨོན་ལམ་རྒྱག་རྒྱུ་ཡིན་སྐོར་གསུངས་སོང་།སྲིད་ཚབ་ཤེས་རིག་བཀའ་བློན་པདྨ་དབྱངས་ཅན་མཆོག་གིས་བཀའ་ཤག་གི་གསུང་བཤད་སྒྲོག་སྦྱངས་གནང་སྐབས།༧གོང་ས་མཆོག་གི་མཛད་རྗེས་དེ་དག་ལ་འཛམ་གླིང་ཕྱོགས་ཀུན་ནས་ཡི་རངས་ཏེ་སྙན་གྲགས་ཆེ་བའི་ནོ་སྦེལ་ཞི་བདེའི་གཟེངས་རྟགས་ཀྱིས་མཚོན་གཟེངས་བསྟོད་གྲངས་༡༥༠ལྷག་དགྱེས་འབུལ་ཞུས་ཡོད་པ་སོགས་ཞུ་མི་དགོས་ཀྱང།ད་རེས་ཀྱི་དུས་ཚེས་ཁྱད་པར་ཅན་འདི་སྲུང་བརྩི་ཞུ་བ་དང་ཆབས་ཅིག་མཛད་རྗེས་རྒྱ་མཚོའི་ནང་གི་ཆུ་ཐིགས་ཙམ་ཞིག་ངོ་སྤྲོད་ཞུས་པ་ཡིན།ལྷག་པར་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་བོད་གངས་ཅན་པ་རྣམས་ལ་ཐུགས་བརྩེས་བསྐྱངས་པའི་སྐུ་དྲིན་ནི་སྟོང་གསུམ་གྱི་སྟོང་ཆེན་པོ་འཇིག་རྟེན་གྱི་ཁམས་རིན་པོ་ཆེའི་ནོར་བདུན་གྱི་ཡོངས་སུ་བཀང་སྟེ་ཕུལ་ཡང་ཆ་ཙམ་ཡང་གཞལ་མི་ཐུབ་པ་ཞིག་ཡིན།ཁྱད་པར་བོད་མིའི་གནས་སྐབས་དང་མཐར་ཐུག་གི་ཕན་བདེ་མཐའ་དག་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་ཐུགས་རྗེའི་འཕྲིན་ལས་ཁོ་ནར་རག་ལུས་ཡོད་པས།མགོན་པོ་མཆོག་སྐུ་ཚེ་ཞབས་པད་ཡུན་དུ་བརྟན་པ་དང་མཛད་འཕྲིན་ཆེས་ཆེར་རྒྱས་དགོས་པ་ནི་བོད་མིའི་འཕྲལ་ཕུགས་གཉིས་ཀའི་བདེ་སྐྱིད་ཀྱི་རྩ་བ་ཡིན་པར་སོང།བོད་མི་སྤྱི་བོ་གནམ་བསྟན་ཡོངས་ནས་༧མགོན་པོ་མཆོག་གིས་ཅི་གསུང་བཀའ་བསྒྲུབ་ཞུ་རྒྱུ་དང་།ཆོལ་ཁ་དང་ཆོས་ལུགས་ཀྱི་འཐེན་འཁྱེར་མེད་པར་དམ་ཚིག་རྡོག་རྩ་གཅིག་བསྒྲིལ་དགོས་པའི་འབོད་སྐུལ་ནན་ཏན་ཞུ་རྒྱུ་ཡིན།དེ་དང་འབྲེལ་ནས་གསལ་བཤད་ཞུ་འདོད་པ་ཞིག་ལ།ཉེ་ཆར་གསར་འགྱུར་བརྒྱུད་ལམ་གཅིག་གི་ནང་དུ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ལ་སྙུང་གཞི་ཚབས་ཆེན་ཡོད་གནས་ཁུངས་མེད་ཀྱི་གནས་ཚུལ་དེ་དོལ་རྒྱལ་ཚོགས་པ་སོགས་ཕ་རོལ་པོས་ཆེད་སྤེལ་བྱས་རྐྱེན་རྒྱ་ཆེ་མང་ཚོགས་ལ་སེམས་འཚབ་ཡོང་ངེས་ལ་སོང་།ད་རེས་ཀྱི་གོ་སྐབས་འདི་བརྒྱུད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་སྐུ་ཁམས་གསལ་ཐང་ཡིན་པས་མགོན་པོ་མཆོག་ལ་དད་དམ་གཡོ་བ་མེད་པའི་གཞིས་བྱེས་བོད་མི་ཡོངས་དང་།རྒྱལ་སྤྱིའི་རྒྱ་ཆེ་མང་ཚོགས་ཚང་མ་བློ་གཡེང་རྩ་བ་ནས་མི་དགོས་པ་ཞུ་འདོད་བྱུང་།ཞེས་གསུངས་སོང་།